Ole Gundersen

Ole Gundersen (1845–1931) var en norsk politiker, gårdbruker, lærer og handelsmann.

Han vokste opp på Tullustrøa, en husmannsplass under gården Søndre Tulluan i Klæbu, som sønn av Gunnar Torkildsen Kjøsnes og hustru Beret Andersdatter Oshaugen. Han var yngst av fem søsken.

Etter eksamen ved Klæbu seminar var han først lærer, blant annet som huslærer hos sogneprest Thorn Hemsen i Åfjord, senere handelsmann på Kilnes i Sona i Hegra. I 1890 fikk han skjøte på gården Vestre Flornes i Flora.

Gundersen var medlem av Hegra herredsstyre fra 1893 og ordfører 1899–1910. Ved stortingsvalgene i 1906 og 1909 var han Samlingspartiet/Høyres varamannskandidat til Stortinget fra Stjørdalen krets i Nordre Trondhjems amt, begge ganger med Andreas Thyholt som stortingskandidat. De tapte begge ganger mot Venstres kandidater.

Etter at han pensjonerte seg omkring 1910, kjøpte han et hus på Stjørdalshalsen og flyttet dit. Han var gift med Sofie Margrethe Gilde (født 1846 i Stordalen i Åfjord). De var barnløse. I 1928 ble han enkemann.

 Referanser 

Kategori:Ordførere i Hegra
Kategori:Høyre-ordførere i Nord-Trøndelag
Kategori:Norske bønder
Kategori:Norske handelsfolk
Kategori:Norske pedagoger
Kategori:Personer fra Klæbu kommune